Jones lei Leeus op toer teen BokkeAlun Wyn Jones. Foto: Twitter. Wallis se Alun Wyn Jones sal die Britse en Ierse Leeus aanvoer wanneer die toerspan in Julie en Augustus ŉ toetsreeks van drie wedstryde teen die Springbokke speel. Die 35-jarige veteraanslot het al 157 keer vir Wallis uitgedraf en het die nasionale span vroeër vanjaar tot Sesnasies-glorie gelei. Dit sal Jones se vierde Leeus-toer wees. Die Walliese strydros het teen Maro Itoje van Engeland en Skotland se Stuart Hogg meegeding om deur afrigter Warren Gatland as kaptein van die toerspan aangewys te word. “Uiteraard baie trots, baie bevoorreg,” het Jones aan lionsrugby.com oor sy kapteinskap gesê. Volgens Jones het hy Sondagaand aanvanklik die oproep gemis toe Gatland hom met die nuus gebel het. Hy moes terugbel. “Ons het vinnig gesels en ek het dit natuurlik aanvaar. Ek is baie trots om dit by my CV te voeg, maar daar is natuurlik baie werk om te doen wanneer ons daar is.” Die Britse en Ierse Leeus se 37-tal vir die 2021-toer na Suid-Afrika is ook Donderdag bekend gemaak. Agterspelers (16): Josh Adams (Wal), Bundee Aki (Ier), Dan Biggar (Wal), Elliot Daly (Eng), Gareth Davies (Wal), Owen Farrell (Eng), Chris Harris (Sko), Robbie Henshaw (Ier), Stuart Hogg (Sko), Conor Murray (Ier), Ali Price (Sko), Louis Rees-Zammit (Wal), Finn Russell (Sko), Duhan van der Merwe (Sko), Anthony Watson (Eng), Liam Williams (Wal) Voorspelers (21): Tadhg Beirne (Ier), Jack Conan (Ier), Luke Cowan-Dickie (Eng), Tom Curry (Eng), Zander Fagerson (Sko), Taulupe Faletau (Wal), Tadhg Furlong (Ier), Jamie George (Eng), Iain Henderson (Ier), Jonny Hill (Eng), Maro Itoje (Eng), Alun Wyn Jones (Wal)(k), Courtney Lawes (Eng), Ken Owens (Wal), Andrew Porter (Ier), Sam Simmonds (Eng), Rory Sutherland (Sko), Justin Tipuric (Wal), Mako Vunipola (Eng), Hamish Watson (Sko) Die eerste toets tussen die Springbokke en Britse en Ierse Leeus vind op 24 Julie in Johannesburg plaas waarna die spanne mekaar op 31 Julie in Kaapstad die stryd sal aansê. Die derde toets vind op 7 Augustus weer in Johannesburg plaas.